LĪGUMS Nr.

**Par Latvijas Darba devēju konfederācijai deleģētā uzdevuma**

**veikšanu un finansēšanu 2021. gadā**

Rīgā

**Izglītības un zinātnes ministrija**, reģistrācijas numurs 90000022399, juridiskā adrese: Vaļņu iela 2, Rīga, LV-1050 (turpmāk – ministrija), kuras vārdā saskaņā ar Ministru kabineta 2003.gada 16.septembra noteikumiem Nr.528 „Izglītības un zinātnes ministrijas nolikums” rīkojas valsts sekretārs **Jānis Volberts**, no vienas puses, un

**Latvijas Darba devēju konfederācija**, reģistrācijas numurs 40008004918, juridiskā adrese: Raiņa bulvāris 4, Rīga, LV-1050 (turpmāk – izpildītājs), kuras vārdā saskaņā ar statūtiem rīkojas ģenerāldirektore **Līga Meņģelsone**, no otras puses,

turpmāk kopā saukti līdzēji,

## pamatojoties uz:

- Likumu “Par valsts budžetu 2021.gadam”;

- Profesionālās izglītības likuma 12.panta piekto daļu;

- Ministru kabineta 2016.gada 15.jūlija noteikumiem Nr.485 “Nozaru ekspertu padomju izveidošanas, darbības un darbības koordinācijas kārtība”;

- Valsts pārvaldes iekārtas likuma 49.panta pirmo daļu, 50.panta pirmo daļu un 52.pantu;

- Ministru kabineta 2014.gada 17.jūnija noteikumiem Nr.317 “Kārtība, kādā, tiešās pārvaldes iestādes slēdz un publisko līdzdarbības līgumus, kā arī piešķir valsts budžeta finansējumu privātpersonām valsts pārvaldes uzdevuma veikšanai un uzrauga piešķirtā finansējuma izlietojumu” 37., 38.punktu,

lai nodrošinātu Profesionālās izglītības likuma 12.panta pirmajā daļā noteiktā nozaru ekspertu padomju darbības mērķa sasniegšanu,

noslēdz šāda satura līgumu par valsts budžeta finansējuma piešķiršanu nozaru ekspertu padomju darbības koordinēšanai (turpmāk– līgums).

## 1. Līguma priekšmets

Izpildītājs apņemas koordinēt nozaru ekspertu padomju darbību saskaņā ar Ministru kabineta 2016.gada 15.jūlija noteikumiem Nr.485 “Nozaru ekspertu padomju izveidošanas, darbības un darbības koordinācijas kārtība” ar mērķi nodrošināt nozaru ekspertu padomju uzdevumu izpildi atbilstoši Profesionālās izglītības likuma 12.panta otrajā daļā noteiktajai nozaru ekspertu padomju kompetencei un līguma 1.pielikumā, kas ir šī līguma būtiska un neatņemama sastāvdaļa, noteiktajiem nozaru ekspertu padomju koordinācijas un uzdevumu izpildes rādītājiem un ministrija piešķir valsts budžeta finansējumu 2021.gadā.

## 2. Līguma summa un maksājumu kārtība

 2.1. Ministrija apņemas piešķirt valsts budžeta finansējumu **124802,04** *euro* (simtdivdesmit četri tūkstoši astoņi simti divi *euro un četri centi*) apmērā (turpmāk – līguma summa) no Izglītības un zinātnes ministrijas valsts budžeta apakšprogrammā 02.01.00. „Profesionālās izglītības programmu īstenošana” pieejamiem finanšu līdzekļiem līgumā noteikto uzdevumu izpildei saskaņā ar līgumam pievienoto nozaru ekspertu padomju darbības koordinācijas izmaksu aprēķinu, kas ir līguma būtiska un neatņemama sastāvdaļa (2.pielikums).

2.2. Ministrija līguma summu pārskaita izpildītājam uz izpildītāja līgumā norādīto Valsts kasē atvērto kontu pa daļām – par 2021.gada 1.ceturksni desmit darba dienu laikā pēc 2020.gada 4.ceturkšņa finanšu atskaites un saturiskās atskaites saņemšanas ministrijā, kas iesniedzama atbilstoši 2020.gada 6. janvārī parakstītajam līgumam Nr. 2-2e/19/752 “Par Latvijas Darba devēju konfederācijai deleģētā uzdevuma veikšanu un finansēšanu 2020. gadā”, par katru nākamo ceturksni – desmit darba dienu laikā pēc šī līguma 5.1.apakšpunktā paredzētās finanšu atskaites un saturiskās atskaites par iepriekšējo ceturksni saņemšanas ministrijā .

## 3. Ministrijas saistības

3.1. Ministrija apņemas pārskaitīt līguma summu līguma 2.2.apakšpunktā noteiktajā kārtībā.

3.2. Ministrijai ir tiesības jebkurā laikā līdz pilnīgai līguma noteikumu izpildei veikt nozaru ekspertu padomju darbības koordinācijas un nozaru ekspertu padomju uzdevumu izpildes uzraudzību, kā arī kontrolēt līguma summas izlietojumu.

3.3. Ministrija pēc līguma 5.1.apakšpunktā minētās finanšu atskaites un saturiskās atskaites saņemšanas no izpildītāja septiņu darba dienu laikā izvērtē izpildītāja iesniegtos dokumentus. Ja tiek konstatēti trūkumi minētajos dokumentos, ministrija par to rakstiski informē izpildītāju. Līdzēji šī līguma 5.3.apakšpunktā paredzēto pieņemšanas – nodošanas aktu paraksta tikai pēc tam, kad izpildītājs novērsis ministrijas konstatētos trūkumus ar saviem finanšu līdzekļiem un darbaspēku, kā arī ministrija, atkārtoti izvērtējot minētos dokumentus, konstatē, ka izpildītājs izpildījis līgumā noteiktās saistības.

 3.4. Ja ministrija konstatē, ka izpildītājs līguma summu neizmanto atbilstoši līgumā paredzētajam mērķim, nespēj nodrošināt nozaru ekspertu padomju pienācīgu darbību vai nepilda līguma noteikumus, vai, nav attaisnojuma dokumentu par līguma summas izlietojumu atbilstoši līgumam, par to tiek sastādīts attiecīgs akts, saskaņā ar kuru izpildītājs pēc ministrijas norādījuma novērš trūkumus par saviem līdzekļiem un nodrošina pienācīgu līguma noteikumu izpildi un nozaru ekspertu padomju darbību vai 15 (piecpadsmit) darba dienu laikā no akta parakstīšanas dienas atmaksā saņemto līguma summu ministrijai pilnā apmērā, kā arī ministrijai ir tiesības pieprasīt izpildītājam maksāt līgumsodu 0,1 procenta apmērā no līguma summas.

3.5. Ministrija, veicot līguma saistību izpildes, tostarp līguma summas izlietojuma pārbaudi, ir tiesīga pieņemt šādus lēmumus:

3.5.1. parmaksājumu apturēšanu līdz pārkāpumu novēršanai vai līguma izbeigšanu, vai valsts budžeta finansējuma samazināšanu proporcionāli neveikto aktivitāšu apjomam, ja ir konstatēti valsts pārvaldes uzdevuma veicēja rupji līguma nosacījumu pārkāpumi, tai skaitā veikti izdevumi, kas neatbilst līgumā paredzētajiem mērķiem;

3.5..2. par piešķirtā valsts budžeta finansējuma samazinājumu līdz apmēram, kas ir proporcionāls neveikto aktivitāšu daļai, ja ir konstatētas būtiskas novirzes no plānotajiem rezultātiem;

3.5.3. par līguma izbeigšanu vai neatbilstoši izlietotā valsts budžeta finansējuma atgūšanu, ieturot no nākamā maksājuma, ja valsts pārvaldes uzdevuma izpildes procesā ir konstatēta valsts budžeta finansējuma izlietojuma neatbilstība ārējiem normatīvajiem aktiem vai noslēgtajam līgumam.

3.6. Līgumā izpildītājam noteikto uzdevumu izpildes kvalitāti, tai skaitā pēc līguma 5.1.apakšpunktā minētās finanšu atskaites un saturiskās atskaites saņemšanas, ministrija novērtē saskaņā ar šādiem kritērijiem:

3.6.1. izpildītāja veiktās nozaru ekspertu padomju darbības koordinācijas un nozaru ekspertu padomju darbības efektivitāte;

3.6.2. izpildītāja rīcības un nozaru ekspertu padomju darbības atbilstība ārējo normatīvo aktu prasībām;

3.6.3. izpildītāja darbības atbilstība līguma noteikumiem;

3.6.4. līguma summas izlietojums atbilstoši līgumā noteiktajiem mērķiem;

3.6.5. ar nozaru ekspertu padomju darbības koordināciju un nozares ekspertu padomju uzdevumu izpildi saistīto personu, tai skaitā privātpersonu, atsauksmes.

**4. Izpildītāja saistības**

 4.1. Izpildītājs, parakstot līgumu, apliecina, ka ir atvēris kontu Valsts kasē līguma summas saņemšanai. Izpildītājs nodrošina Valsts kases konta uzturēšanu līdz pilnīgai līguma saistību izpildei.

4.2. Izpildītājs apņemas kvalitatīvi un pienācīgi veikt līgumā uzņemto saistību izpildi, nodrošinot nozaru ekspertu padomēm doto uzdevumu izpildi un to darbības koordinēšanu, tai skaitā:

4.2.1. nodrošināt izpildītāja tīmekļa vietnē informācijas pieejamību par nozaru ekspertu padomēm un to darbību, tostarp saņemtajiem ierosinājumiem nozaru ekspertu apakšpadomju izveidošanai, sagatavot un iesniegt Nacionālās trīspusējās sadarbības padomes Profesionālās izglītības un nodarbinātības trīspusējās sadarbības apakšpadomei (turpmāk – sadarbības apakšpadome) attiecīgus priekšlikumus lēmuma pieņemšanai;

4.2.2. izvērtējot attiecīgās nozares specifiku, sagatavot priekšlikumus par nozaru ekspertu padomju institucionālo pārstāvniecību un iesniegt sadarbības apakšpadomei apstiprināšanai;

4.2.3. sagatavot un iesniegt sadarbības apakšpadomei priekšlikumus par nozaru ekspertu padomju nolikumiem un nepieciešamajiem grozījumiem tajos;

4.2.4. saskaņot nozaru ekspertu padomju sēžu grafikus;

4.2.5. materiāli un tehniski nodrošināt nozaru ekspertu padomju sēžu norisi;

4.2.6. nodrošināt kvalitatīvu un savlaicīgu informācijas apriti starp nozaru ekspertu padomju locekļiem, tai skaitā sēžu protokolu sagatavošanu, saskaņošanu un parakstīšanu;

4.2.7. nodrošināt dokumentu un informācijas apriti starp nozaru ekspertu padomēm un citām institūcijām, tai skaitā informācijas apriti starp nozaru ekspertu padomēm un profesionālās izglītības iestādēm, attiecīgās nozares ministriju un darba devējiem jautājumos par ekspertu piesaisti darba vidē balstītu mācību īstenošanā, mācību prakses un kvalifikācijas prakses īstenošanā;

4.2.8. glabāt padomes sēžu protokolus un informāciju par nozaru ekspertu padomju darbību, kā arī nodrošina informācijas pieejamību izpildītāja tīmekļvietnē;

4.2.9. izskatīt nozaru ekspertu padomju iesniegtos padomju darbības pārskatus, savlaicīgi sagatavot un iesniegt priekšlikumus sadarbības apakšpadomei par to apstiprināšanu;

4.2.10. organizēt seminārus nozaru ekspertu padomēm, iesaistot un uzaicinot Lauksaimniecības organizāciju sadarbības padomes koordinēto Lauksaimniecības un pārtikas ražošanas nozaru ekspertu padomes locekļus.

4.2.11. nodrošināt vienotas metodiskās pieejas ieviešanu nozaru ekspertu padomju darbībā, sagatavojot un iesniedzot sadarbības padomē izskatīšanai ieviešanas un īstenošanas plānu.

4.3. Izpildītājs ir atbildīgs par līguma summas izlietojumu līdz 2021.gada 31.decembrim tikai līgumā paredzētajam mērķim.

4.4. Izpildītājs apņemas pārskaitīt Ministrijai neizlietoto finansējumu līdz 2022.gada 31.janvārim.

**5. Atskaišu un pārskatu iesniegšanas kārtība**

5.1. Izpildītājam ir pienākums līdz katra nākamā ceturkšņa pirmā mēneša desmitajam datumam iesniegt ministrijā (uz elektroniskā pasta adresi: pasts@izm.gov.lv) finanšu atskaiti par iepriekšējā ceturksnī saņemto valsts budžeta līdzekļu izlietojumu (turpmāk – finanšu atskaite) un saturisko atskaiti, kurā ietver informāciju par līguma 1.pielikumā minēto uzdevumu izpildi (turpmāk – saturiskā atskaite):

5.1.1. finanšu atskaite noformējama atbilstoši līguma 3.pielikumam (Pārskats par valsts budžeta līdzekļu izlietojumu), kas ir šī līguma būtiska un neatņemama sastāvdaļa;

5.1.2. iesniedzot finanšu atskaiti, izpildītāja pienākums ir atšifrēt izdevumu posteņus saskaņā ar Ministru kabineta 2005.gada 27.decembra noteikumiem Nr.1031 “Noteikumi par budžetu izdevumu klasifikāciju atbilstoši ekonomiskajām kategorijām”;

5.1.3. finanšu atskaitei pievienojams (vienotā elektroniskā dokumentā ar atskaiti) Valsts kases konta (kurā ieskaitīti līguma ietvaros ministrijas piešķirtie valsts budžeta līdzekļi) izraksts par laiku no atskaites perioda sākuma datuma (attiecīgā kalendārā mēneša pirmā diena) līdz atskaites beigu datumam (attiecīgā kalendārā mēneša pēdējā diena);

5.1.4. veicot pārskaitījumus, maksājuma uzdevumā mērķī jānorāda attaisnojuma dokumenta numurs, līguma numurs, par ko tiek veikts maksājums, kā arī jānorāda ekonomiskās klasifikācijas kodi.

5.2. Finanšu atskaite un tai pievienojamie dokumenti (līguma 5.1.3.apakšpunkts), kā arī saturiskā atskaite iesniedzama kā elektronisks dokuments, kurš sagatavots atbilstoši normatīvajiem aktiem par elektronisko dokumentu noformēšanu.

5.3. Izpildītājs, iesniedzot līguma 5.1.apakšpunktā norādīto finanšu atskaiti un saturisko atskaiti par pēdējo ceturksni, pievieno izpildītāja parakstītu pieņemšanas - nodošanas akta projektu (divos eksemplāros).

**6. Papildu nosacījumi**

6.1. Līdzēji vienojas, ka ministrijai ir tiesības vienpusējā kārtā pieņemt patstāvīgu lēmumu par līguma vienpusēju izbeigšanu desmit darba dienu laikā no ministrijas rakstveida paziņojuma nosūtīšanas dienas uz izpildītāja juridisko adresi, ja ministrija konstatē, ka:

6.1.1. notiek izmaiņas izpildītāja juridiskajā, finanšu, tehniskajā vai organizatoriskajā situācijā, kas būtiski ietekmē vai varēs ietekmēt līguma izpildi noteiktā kārtībā un pienācīgā apjomā;

6.1.2. ministrija konstatē, ka izpildītājs nespēj nodrošināt nozaru ekspertu padomju darbības koordināciju pienācīgā kvalitātē;

6.1.3. izpildītājs līguma summu izlieto līgumam neparedzētiem mērķiem.

6.2. Līgums stājas spēkā dienā, kad to parakstījuši abi līgumslēdzēji, un ir spēkā līdz līguma saistību pilnīgai izpildei.

6.3. Visas izmaiņas līgumā un tā papildinājumus, līdzējiem vienojoties, noformē rakstveidā, pievieno līgumam kā pielikumu, un turpmāk tas veido līguma būtisku un neatņemamu sastāvdaļu.

6.4. Līgumslēdzēji tiek atbrīvoti no atbildības par līguma pilnīgu vai daļēju neizpildi, ja šāda neizpilde radusies nepārvaramas varas rezultātā, kuras darbība sākusies pēc līguma noslēgšanas un kuru nevarēja iepriekš ne paredzēt, ne novērst.

6.5. Līdzējam, kas atsaucas uz nepārvaramu varu, divu darba dienu laikā par to rakstveidā jāziņo otram līdzējam.

6.6. Visi strīdi un domstarpības, kas rodas starp līdzējiem, izpildot līgumu, tiek risināti savstarpējās pārrunās, tās protokolējot. Ja savstarpējās pārrunās rakstveida vienošanos nav iespējams panākt, attiecīgais strīds risināms tiesā normatīvajos aktos noteiktajā kārtībā.

6.7. Līgumā neatrunātos jautājumus līdzēji risina atbilstoši normatīvajiem aktiem.

6.8. Līgums parakstīts ar drošu elektronisko parakstu un satur laika zīmogu. Līdzējiem ir pieejams abpusēji parakstīts līgums elektroniskajā versijā. Līguma abpusējas parakstīšanas datums ir pēdējā parakstītāja (līgumslēdzējas puses) pievienotā laika zīmoga datums un laiks.

**7. Pušu juridiskās adreses un rekvizīti**

|  |  |
| --- | --- |
| Ministrija:**Izglītības un zinātnes ministrija** Reģ.Nr.: 90000022399Adrese: Vaļņu iela 2, Rīga, LV-1050Konts: LV49TREL2150170176000Valsts kase TRELLV22 Tel.: 67226209e-pasts: pasts@izm.gov.lv\_\_\_\_\_\_\_\_\_\_\_\_\_\_\_\_\_\_\_\_\_\_\_/ J. Volberts / | Izpildītājs:**Latvijas Darba devēju konfederācija**Reģ.Nr.: 40008084918Adrese: Raiņa bulvāris 4, Rīga, LV-1050Konts: Valsts kase Tel.: 67224469 e-pasts: lddk@lddk.lv\_\_\_\_\_\_\_\_\_\_\_\_\_\_\_\_\_\_\_\_\_/ L.Meņģelsone / |